BBC Hausa - Wasanni - Arsenal da Barcelona sun cimma matsaya kan Song
Arsenal da Barcelona sun cimma matsaya kan Song
An sabunta: 18 ga Agusta, 2012 - An wallafa a 19:10 GMT
Dan wasa Alex Song yana kokawar karbe kwallo.
Dan wasan Arsenal Alex Song na dab da komawa Barcelona bayan kulob din biyu sun cimma matsaya a kan kudin da za a sayar da dan wasan.
Dan wasan tsakiyar mai shekaru 24 bai buga ba a wasan da kulob dinsa ya buga ranar Asabar da Sunderland inda aka tashi kunnen doki ba wanda ya jefa kwallo a raga.
Kocin Arsenal Arsene Wenger na shirin dauko aron dan wasan Real Madrid na tsakiya Nuri Sahin don ya maye gurbin Song.
Alex wanda ya ke da sauran shekaru biyu kafin kwangilar sa ta kare ya koma kulob din Arsenal ne daga kulob din Bastia na kasar Faransa a shekarar 2005.
Kocin Arsenaal dai na da kwarin gwuiwar cewa 'yan wasan da ya tanada domin kakar wasanni ta bana za su nuna bajinta ganin cewa Abou Diaby da Jack Wilshere da Tomas Rosicky na dab da dawowa wasanni bayan sun warke daga raunukansu.
9 Agusta, 2012
Roger Milla ya nemi da a kwantar da hankali
13 Yuni, 2012